CELEX: 62018TN0545
Language: el
Date: 2018-09-11 00:00:00
Title: Υπόθεση T-545/18: Προσφυγή-αγωγή της 11ης Σεπτεμβρίου 2018 — YL κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/83
            
         
      Προσφυγή-αγωγή της 11ης Σεπτεμβρίου 2018 — YL κατά Επιτροπής
      (Υπόθεση T-545/18)
      (2018/C 427/110)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: YL (εκπρόσωπος: P. Yon, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων [στο εξής: προσφεύγων] ζητεί από το Γενικό Δικαστήριο:
      
                  —
               
               
                  την ακύρωση της διαγραφής του ονόματός του από τον πίνακα προαγωγών του 2017·
               
            
                  —
               
               
                  την αναδρομική προαγωγή του από 1ης Ιανουαρίου 2017·
               
            
                  —
               
               
                  την επιδίκαση αποζημιώσεως για τις ζημίες που υπέστη από τις προσβαλλόμενες πράξεις: ήτοι για τις ημέρες και την ενέργεια που διέθεσε για την παρούσα προσφυγή-αγωγή και για την προπαρασκευή της, για την αντιμετώπιση του αισθήματος απορρίψεως, περιθωριοποιήσεως και καταδιώξεώς του από αρχή η οποία υποτίθεται ότι οφείλει να μεριμνά για το συμφέρον των υπαλλήλων της και να επιδεικνύει έναντι αυτών ουδετερότητα, αν όχι καλή προαίρεση– ζημία που υπολογίζεται σε 100 000 ευρώ·
               
            
                  —
               
               
                  την απόδοση της δικηγορικής αμοιβής και των δικαστικών εξόδων στα οποία υποβλήθηκε, ύψους 10 000 ευρώ·
               
            
                  —
               
               
                  την καταδίκη της Επιτροπής στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής, ο προσφεύγων προβάλλει δύο λόγους.
      
                  1.
               
               
                  Πρώτος λόγος, που αντλείται από παράβαση του Κανονισμού Υπηρεσιακής Κατάστασης των υπαλλήλων της Ευρωπαϊκής Ένωσης (στο εξής: ΚΥΚ), την οποία διέπραξε η αρμόδια για τους διορισμούς αρχή (στο εξής: ΑΔΑ) καθόσον, αφενός, στήριξε την άρνηση προαγωγής του προσφεύγοντος σε προηγουμένως επιβληθείσα κύρωση, καίτοι η κύρωση είχε ήδη επηρεάσει τη σταδιοδρομία του προσφεύγοντος διά του υποβιβασμού του σε χαμηλότερο κλιμάκιο. Αφετέρου, η προσβαλλόμενη απόφαση ελήφθη με την αιτιολογία ότι η εν λόγω κύρωση συνδεόταν με τη συμπεριφορά στην υπηρεσία, μολονότι η απόφαση του 2016 περί επιβολής κυρώσεως ανέφερε ότι οι πράξεις για τις οποίες επιβλήθηκε η κύρωση έλαβαν χώρα εκτός οποιασδήποτε σχέσεως με τα καθήκοντα και τις ευθύνες του προσφεύγοντος.
               
            
                  2.
               
               
                  Δεύτερος λόγος, που αντλείται από κατάχρηση εξουσίας και καταστρατήγηση διαδικασίας, τις οποίες διέπραξε η ΑΔΑ καθόσον χρησιμοποίησε τη σχετική με τις προαγωγές εξουσία της προκειμένου να καταστήσει επαχθέστερη την επιβληθείσα το 2016 κύρωση και καθόσον χρησιμοποίησε τη διαδικασία προαγωγών κατά τρόπον ώστε να καταστρατηγήσει τα όρια που προβλέπονται στον ΚΥΚ για την περίπτωση αναστολής της προαγωγής κατά κλιμάκιο.